Seun wat pa glo vermoor kry borgtog | Netwerk24
Seun wat pa glo vermoor kry borgtog
Deur Linkie Bessinger 23 Mei 2020 11:57
Die man wat Dinsdagaand by sy woonstel in Bellville, Kaapstad, in hegtenis geneem is in verband met die moord op sy pa, is Vrydag op borgtog van R10 000 vrygelaat.
Etienne Bruwer (32) het Vrydag in die landdroshof in Bellville verskyn. Hy is Dinsdagaand in hegtenis geneem nadat sy pa, JJ "Jool" Bruwer (64), dieselfde dag vermoor is.
Bruwer en Jool het saam in die woonstel in Hildestraat in Chrismar gewoon.
Kapt. Jonathan Blankenberg, woordvoerder van die Bellville-polisiekantoor, sê bure van die Bruwers het Dinsdagaand gaan ondersoek instel nadat hulle 'n geskree in die woonstel gehoor het.
"Nadat hulle die deur oopgedwing het, het hulle Etienne in die huis aangetref met bloed aan sy voete.
"JJ is dood op die kombuisvloer gekry met wonde aan sy kop en lyf."
JJ "Jool" Bruwer Foto: TygerBurger
Blankenberg sê Jool is na bewering aangeval, maar die polisie kon nog nie bepaal waarmee hy aangeval is nie.
"Die motief vir die moord is onbekend en die Bellville-polisiekantoor is nog besig met 'n ondersoek."
TygerBurger berig mense wat liefs anoniem wil bly omdat hulle bang is vir vergelding, sê Jool is met 'n mes gesteek en met 'n harde voorwerp oor die kop geslaan.
'n Skoonmaakvoertuig van die maatskappy Bioproc Crime and Trauma Scene Clean-up is ook op die toneel gewaar.
Morné Summers, een van hul personeellede, wou nie kommentaar lewer nie.
'n Gemeenskapslid sê Jool, wat oorspronklik van Williston in die Noord-Kaap kom, was 'n kranige hengelaar, jagter en het ook gereeld gholf gespeel.